钦定古今图书集成/明伦汇编/氏族典/第132卷 > 《廖用贤尚友录》 > 辛少雍
## 钦定古今图书集成/明伦汇编/氏族典/第132卷 > 《廖用贤尚友录》 > 辛少雍

按《魏书辛绍先传》：“祥弟少雍，字季和，少聪颖，有孝行，
尤为祖父绍先所爱。绍先性嗜羊肝，常呼少雍共食。
及绍先卒，少雍终身不食肝。性仁厚，有礼义，门内之
法，为时所重。释褐奉朝请，太学博士，员外散骑侍郎，
司空、高阳王雍引为田曹参军。少雍性清正，不惮彊
御，积年久讼，造次决之，请托路绝，时称贤明。正始中”，
诏百官各举所知，高阳王雍及吏部郎中李宪俱以
少雍为举首，迁给事中。侍中游肇后亦荐之，会卒，年
四十二。少雍妻王氏有德义，与其从子怀仁兄弟同
居。怀仁等事之甚谨，闺门礼让，人无比焉，士大夫以
此称美。